Video af ung mand, der tilsyneladende umotiveret sviner en civilbetjent i København, florerer på Facebook

På hans Facebook-profil strømmer kommentarerne ind og flere end 600 har givet deres mening om videoen til kende. På videoen ses en 18-årig mand genere en politibetjent i civil.

- Hvis man er politibetjent, så må man det hele jo. Du må også sutte pik på en luder gratis, hvis du vil, siger den 18-årige, hvorpå politimanden roligt svarer 'du taler utrolig grimt,' mens han går væk fra den 18-årige.

Langt de fleste kommentarer til videoen på Facebook er negative.

- Du skal simpelthen lære at opføre dig ordentligt, føj, skriver en pige, mens en anden skriver:

- Det er fandme respektløst, du gør os indvandrere til grin.

Et voksende problem

Videoen af den 18-åriges chikane viser, at respekten for politiet er i frit fald, mener formanden for Politiforbundet, Claus Oxfeldt.

- Det er ufatteligt, hvad vi skal finde os i. Det er til grænsen og langt over grænsen. Det viser, at respekten for politiet er i frit fald, siger formanden til Ekstra Bladet.

- Det lyder som om, der er nogle stykker, der gejler hinanden op. Det er imponerende, hvordan politimanden kan tage det så stille og roligt, siger han efter at have set videoen.

Chikane mod politiet er et voksende problem, forklarer han.

- Noget af det værste, jeg har oplevet er, at nogen har stået og kigget en hel dag på politifolks børn i en børnehave. Så er det, jeg tænker, hvad fanden foregår der? Og i en provinsby kørte nogle kriminelle efter en politimands mor i bil i to timer. Jeg har også oplevet folk råbe en politimand, som gik med sin seksårige søn i hånden, lige op i hovedet, siger Claus Oxfeldt.

Idioter

Rigspolitiet og Politiforbundet blev i fællesskab enige om at indføre en nultolerence over for chikane ved årsskiftet,

- Vi nedsatte en arbejdsgruppe, og her blev vi enige om, hvilke håndtag vi skulle dreje på. Rigspolitichefen og jeg var enige i, at vi ikke skal finde os i det.

Men det er ikke altid nemt at reagere på chikanen, forklarer formanden.

- Det virker som om, de er flere om det på videoen. Hvis jeg var alene, var jeg nok også gået videre, men hvis jeg havde været sammen med en kollega, så tror jeg, at jeg havde skrevet sagen, siger han.

- Hvis du spørger mig, så burde personen på videoen have været anholdt. At han slipper godt fra det er med til at styrke motivationen hos de her idiotier, når vi finder os i det, siger Claus Oxenfeldt.

- Hvorfor er respekten faldet over for politiet?

- Jeg tror desværre, at det handler om opdragelse. Nu kommer jeg til at lyde som en gammel mand, men vi lærer nok vores børn, at de skal være kritiske over for myndighederne. At man ikke bare skal acceptere et svar, og det smitter af, siger Claus Oxfeldt og understreger, at han ikke mener det ikke kun er overfor politiet, men også over for myndighederne generelt.

Kan bare ikke lide politiet

Ekstra Bladet har været i kontakt med den 18-årige mand, der filmer og er stemmen på videoen. Han forklarer, at han har lagt videoen ud, fordi han hader politiet og vil vise, at de er 'magtliderlige'.

- Men manden i videoen går jo helt stille og roligt og gør jer ingenting - hvorfor skal han overfaldes verbalt på den måde?

- Han havde taget fat i mig tidligere, fordi han troede, jeg havde spyttet på en pige, lyder forklaringen fra den unge mand, der desuden påstår, at han var på vej mod politistationen sammen med civilbetjenten, som havde anholdt ham for vold mod tjenestemand.

- Det gjorde han, fordi jeg slog ham i hovedet, da han tog fat i mig. Men jeg stak af, siger den 18-årige, der også sidst i videoen råber 'jeg er stukket af fra politiet'.

- Du lyder, som om du er stolt af det, du gør?

- Det er jeg ikke. Jeg kan bare ikke lide politiet, lyder svaret.

Episoden fandt sted for to dage siden. Den 18-åriges forklaring er ikke bekræftet af politiet.